ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИEТО

• Основания и цели на предложението

ЕС и Норвегия са страни, подписали Споразумението за Европейското икономическо пространство (Споразумението за ЕИП), което предвижда свободното движение на стоки, с изключение на селскостопанските продукти и продуктите от риболов. Що се отнася до селското стопанство, съгласно член 19 от Споразумението за ЕИП на всеки две години страните ще провеждат преглед на условията за търговия със селскостопански продукти и на взаимна и взаимноизгодна основа ще вземат решение за по-нататъшното намаляване на всички видове пречки пред търговията в сектора на селското стопанство.

Преговорите бяха проведени от 3 февруари 2015 г. до 5 април 2017 г. Споразумението бе парафирано от страните на 5 април 2017 г. и предвижда допълнителни търговски преференции при търговията със селскостопански продукти, включително допълнителни изцяло либерализирани тарифни линии. За по-чувствителни продукти, като месо, млечни продукти, зеленчуци и декоративни растения, бяха договорени допълнителни или нови тарифни квоти.

Двете страни възнамеряват настоящото споразумение да влезе в сила на третия месец след датата на депозиране на последния документ за одобрение.

• Съгласуваност с действащите разпоредби в тази област на политиката

Предходното споразумение бе под формата на размяна на писма за либерализиране на търговията със селскостопански продукти между Норвегия и Европейския съюз въз основа на член 19 от Споразумението за ЕИП. То бе подписано на 15 април 2011 г. В него се предвиждаха взаимни тарифни квоти и намаления на митата. То включваше и ангажимент на страните след две години да подновят двустранните преговори по член 19 от Споразумението за ЕИП.

В резултат на двустранното споразумение, сключено през 2011 г. между ЕС и Норвегия в областта на търговията със селскостопански продукти, безмитният достъп на селскостопански продукти от ЕС до норвежкия пазар се повиши и достигна около 60 % от търговията. Тези цифри показват съществуването на широко поле за допълнителни търговски отстъпки. Поради това последният кръг от преговорите беше насочен към:

* увеличаване на степента на либерализиране и от двете страни;
* увеличаване на съществуващите тарифни квоти; както и
* откриване на нови тарифни квоти за допълнителни селскостопански продукти,
* с което се отстраняват някои текущи търговски пречки.

• Съгласуваност с други политики на ЕС

Задълбочаването на търговските отношения с Норвегия се вписва в цялостния контекст на търговската политика на ЕС и е в интерес на ЕС, тъй като ЕС е нетен износител на основни селскостопански продукти за Норвегия. През 2016 г. търговският баланс е значително в полза на ЕС, като износът от ЕС възлиза на 2,495 милиона евро, а вносът от Норвегия — на 307 милиона евро. Основните продукти, изнасяни от ЕС, са вина и оцет, фураж, масло от соя и рапица, живи растения и сирене. Норвегия внася в ЕС основно соя, животински и растителни масла и техните остатъци, кожухарски кожи и неденатуриран етилов алкохол.

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

През ноември 2014 г. Съветът упълномощи Комисията да започне нов кръг от преговори с Норвегия за постигане на допълнителни преференции в областта на търговията със селскостопански стоки по член 19 от Споразумението за ЕИП.

3. ОТРАЖЕНИЕ ВЪРХУ БЮДЖЕТА

Настоящото споразумение няма да има отражение върху разходната част от бюджета на ЕС. Новите отстъпки по отношение на вноса от Норвегия вероятно ще доведат до намаляване на собствените ресурси поради събирането на по-малко мита.

2017/0260 (NLE)

Предложение за

РЕШЕНИЕ НА СЪВЕТА

за подписване от името на Европейския съюз на Споразумение под формата на размяна на писма между Европейския съюз и Кралство Норвегия относно допълнителни търговски преференции за селскостопански продукти

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 5 от него,

като взе предвид предложението на Европейската комисия,

като има предвид, че:

(1) Съгласно член 19 от Споразумението за Европейското икономическо пространство („Споразумението за ЕИП“) договарящите се страни поемат ангажимент да продължат усилията си за постигане на постепенно либерализиране на търговията със селскостопански продукти.

(2) На 18 ноември 2014 г. Съветът упълномощи Комисията да започне преговори с Норвегия с цел постигане на по-голямо либерализиране на двустранната търговия със селскостопански продукти по силата на член 19 от Споразумението за ЕИП. Преговорите приключиха успешно на 5 април 2017 г. и бе парафирано Споразумение под формата на размяна на писма между Европейския съюз и Кралство Норвегия относно допълнителни търговски преференции за селскостопански продукти.

(3) Поради това споразумението следва да бъде подписано от името на Съюза, при условие че бъде сключено на по-късна дата,

ПРИЕ НАСТОЯЩОТО РЕШЕНИЕ:

Член 1

Разрешава се подписването от името на Съюза на Споразумението под формата на размяна на писма между Европейския съюз и Кралство Норвегия относно допълнителни търговски преференции за селскостопански продукти, при условие че посоченото споразумение бъде сключено[[1]](#footnote-1).

Член 2

Генералният секретариат на Съвета изготвя акта, с който на лицето или лицата, посочени от преговарящия по споразумението, се предоставят пълномощия за неговото подписване, при условие че споразумението бъде сключено.

Член 3

Настоящото решение влиза в сила в деня на приемането му.

Съставено в Брюксел на година.

 За Съвета

 Председател

1. Текстът на споразумението ще бъде публикуван в *Официален вестник* заедно с решението за сключването му. [↑](#footnote-ref-1)